CELEX: 32018D0696
Language: sl
Date: 2018-05-04 00:00:00
Title: Izvedbeni sklep Komisije (EU) 2018/696 z dne 4. maja 2018 o podaljšanju ukrepa francoskega ministrstva za okolje, energijo in morje, pristojnega za mednarodna pogajanja o podnebju, ki dovoljuje dostopnost na trgu in uporabo biocidnega proizvoda Phéro-Ball Pin v skladu s členom 55(1) Uredbe (EU) št. 528/2012 Evropskega parlamenta in Sveta (notificirano pod dokumentarno številko C(2018) 2643)

8.5.2018   
            
            
               SL
            
            
               Uradni list Evropske unije
            
            
               L 117/21
            
         IZVEDBENI SKLEP KOMISIJE (EU) 2018/696
   z dne 4. maja 2018
   o podaljšanju ukrepa francoskega ministrstva za okolje, energijo in morje, pristojnega za mednarodna pogajanja o podnebju, ki dovoljuje dostopnost na trgu in uporabo biocidnega proizvoda Phéro-Ball Pin v skladu s členom 55(1) Uredbe (EU) št. 528/2012 Evropskega parlamenta in Sveta
   
      
         (notificirano pod dokumentarno številko C(2018) 2643)
      
   
   (Besedilo v francoskem jeziku je edino verodostojno)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe (EU) št. 528/2012 Evropskega parlamenta in Sveta z dne 22. maja 2012 o dostopnosti na trgu in uporabi biocidnih proizvodov (1) ter zlasti tretjega pododstavka člena 55(1) Uredbe,
   ob upoštevanju naslednjega:
   
               (1)
            
            
               Francosko ministrstvo za okolje, energijo in morje, pristojno za mednarodna pogajanja o podnebju (v nadaljnjem besedilu: pristojni organ), je 28. aprila 2017 sprejelo odločitev v skladu s prvim pododstavkom člena 55(1) Uredbe (EU) št. 528/2012, da do 24. oktobra 2017 na ozemlju Francije dovoli dostopnost na trgu in uporabo biocidnega proizvoda Phéro-Ball Pin za nadzor gosenic pinijevega sprevodnega prelca (Thaumetopoea pityocampa) (v nadaljnjem besedilu: ukrep). Pristojni organ je Komisijo in pristojne organe drugih držav članic v skladu z drugim pododstavkom člena 55(1) navedene uredbe nemudoma obvestil o tem ukrepu in razlogih zanj.
            
         
               (2)
            
            
               Po informacijah, ki jih je predložil pristojni organ, je bil ukrep potreben za zaščito javnega zdravja in zdravja živali, saj lahko gosenice pinijevega sprevodnega prelca povzročijo resne zdravstvene težave pri ljudeh in živalih. Skeleče dlačice, ki odpadejo z gosenic pinijevega sprevodnega prelca, povzročajo vrsto dermatitisa, znano kot gosenični dermatitis, katerega simptomi lahko vključujejo kožne, očesne, dihalne in alergične reakcije. Alergijske reakcije so lahko tudi hude in lahko celo vodijo v anafilaktični šok. Po mnenju pristojnega organa se ocenjuje, da obdobno širjenje gosenic pinijevega sprevodnega prelca prizadene 67 % občin v Franciji. Pristojni organ tudi ocenjuje, da gosenični dermatitis, ki ga povzročajo gosenice pinijevega sprevodnega prelca, vsako leto prizadene več sto ljudi.
            
         
               (3)
            
            
               Phéro-Ball Pin vsebuje feromon (Z)-13-heksadecen-11-in-1-il acetat (št. CAS 78617-58-0), ki je aktivna snov za uporabo v biocidnih proizvodih 19. vrste proizvodov kot atraktant, kakor je opredeljen v Prilogi V k Uredbi (EU) št. 528/2012. Ker je (Z)-13-heksadecen-11-in-1-il acetat nova aktivna snov, jo je treba odobriti, preden se biocidni proizvodi, ki jo vsebujejo, lahko odobrijo na nacionalni ravni ali ravni Unije. Vloga za odobritev navedene aktivne snovi je bila predložena v skladu s členom 7 Uredbe (EU) št. 528/2012 in se trenutno ocenjuje.
            
         
               (4)
            
            
               Komisija je 26. decembra 2017 v skladu s tretjim pododstavkom člena 55(1) Uredbe (EU) št. 528/2012 prejela utemeljeno zahtevo francoskih organov za podaljšanje ukrepa. Utemeljena zahteva je bila podana zaradi skrbi, da bi gosenice pinijevega sprevodnega prelca lahko ogrozile zdravje ljudi in živali glede na njihov učinek na zdravje ljudi in živali, včasih z resnimi posledicami, kot tudi ocenjeno velikost zadevne populacije. Druge možnosti, ki so v Franciji na voljo za nadzor gosenic pinijevega sprevodnega prelca (mehanska sredstva nadzora, in sicer ročno uničevanje gnezd ali nastavljanje mehanskih pasti, kemična sredstva nadzora in biološka sredstva nadzora, in sicer namestitev velikega števila gnezdilnic za sinice), po mnenju francoskih organov niso dovolj učinkovite za obravnavanje obsežnih populacij gosenic pinijevega sprevodnega prelca v Franciji. Poleg tega nobena od teh možnosti ni primerna za obravnavanje območij, kot so mestni parki ali gozdovi in gozdne površine, ki jih upravljajo regionalne in lokalne oblasti. Francoski organi zato menijo, da je biocidni proizvod Phéro-Ball Pin še vedno potreben za nadzor gosenic pinijevega sprevodnega prelca in obvladovanje nevarnosti, ki jo te gosenice pomenijo za zdravje ljudi in živali.
            
         
               (5)
            
            
               Ker pomanjkanje ustreznega nadzora nad gosenicami pinijevega sprevodnega prelca lahko ogrozi zdravje ljudi in živali ter ker te nevarnosti ni mogoče obvladati z uporabo drugih sredstev kot z biocidnim nadzorom, je primerno, da se francoskim organom dovoli podaljšanje ukrepa za obdobje, ki ni daljše od 550 dni, od dneva po izteku začetnega obdobja 180 dni, dovoljenega v sklepu, ki ga je Francija sprejela 28. aprila 2017, in pod določenimi pogoji.
            
         
               (6)
            
            
               Ukrepi iz tega sklepa so v skladu z mnenjem Stalnega odbora za biocidne pripravke –
            
         SPREJELA NASLEDNJI SKLEP:
   Člen 1
   Francija lahko ukrep, ki dovoljuje dostopnost na trgu in uporabo biocidnega proizvoda Phéro-Ball Pin za nadzor gosenic pinijevega sprevodnega prelca, podaljša do najpozneje 28. aprila 2019, pod pogojem, da zagotovi, da proizvod uporabljajo samo pooblaščeni uporabniki pod nadzorom pristojnega organa.
   Člen 2
   Ta sklep je naslovljen na Republiko Francijo.
   
      V Bruslju, 4. maja 2018
      
         
            Za Komisijo
         
         Vytenis ANDRIUKAITIS
         
            Član Komisije
         
      
   
   
      (1)  UL L 167, 27.6.2012, str. 1.